บลจ.กสิกรไทยดันกองทุนตราสารหนี้ขาย1.1หมื่นล้าน
บลจ. กสิกรไทย ส่งกองทุนตราสารหนี้ไทย - เทศ 4 กองทุน&nbsp; ขาย 18-25 พ.ค.2553&nbsp; ชูทางเลือกลงทุนเพียง 3 - 17 เดือน โอกาสรับผลตอบแทนปลอดภาษี 1.10% -2.00% คาดรับเม็ดเงินได้อีกกว่า 11,000 ล้านบาท
17 พ.ค. 2553

บลจ. กสิกรไทย ส่งกองทุนตราสารหนี้ไทย - เทศ 4 กองทุน  ขาย 18-25 พ.ค.2553  ชูทางเลือกลงทุนเพียง 3 - 17 เดือน โอกาสรับผลตอบแทนปลอดภาษี 1.10% -2.00% คาดรับเม็ดเงินได้อีกกว่า 11,000 ล้านบาท 
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย  เปิดเผยว่า  บริษัทเตรียมเสนอขายกองทุนตราสารหนี้ทั้งไทยและต่างประเทศแบบกำหนดอายุโครงการต่อเนื่องอีก 4 กองทุน ประกอบด้วยกองทุนเปิดเค ตราสารหนี้ 6 เดือน จี (KFI6MG) เน้นลงทุนในพันธบัตรรัฐบาลไทยและเงินฝากธนาคาร Doha Bank  กำหนดเสนอขาย 19-25 พ.ค.2553  พร้อมด้วยกลุ่มกองทุนเปิดเค พันธบัตรเกาหลี จำนวน 2 กองทุน ระยะเวลาลงทุน 1 ปี และ 1 ปี 5 เดือน  และกองทุนพันธบัตรรัฐบาลไทยอายุ 3 เดือน อีก 1 กองทุน รวมมูลค่าโครงการกว่า 11,000 ล้านบาท ซึ่งเสนอขายระหว่างวันที่ 18-24 พ.ค.2553 
น.ส.ยุพาวดี กล่าวต่อไปว่า สำหรับกองทุนเปิดเค ตราสารหนี้ 6 เดือน จี (KFI6MG)  คาดว่าจะให้โอกาสรับผลตอบแทนหลังหักค่าใช้จ่ายประมาณ 1.30% ต่อปี  โดยกองทุนจะลงทุนส่วนใหญ่ในพันธบัตรรัฐบาลไทย และส่วนที่เหลือลงทุนในเงินฝากธนาคาร Doha Bank ซึ่งเป็นธนาคารพาณิชย์ที่ใหญ่เป็นอันดับ 3 ของประเทศกาตาร์     จดทะเบียนในตลาดหลักทรัพย์ และรัฐบาลกาต้าร์ถือหุ้น 5% ได้รับการจัดอันดับความน่าเชื่อถือระยะยาวในระดับสูงจาก Moody’s, S&amp;P และ FITCH ที่ A2 / A- / A ตามลำดับ มีผลประกอบการที่ดีและมีเงินทุนสำรองในระดับสูงเมื่อเทียบกับธนาคารพาณิชย์ในประเทศไทย ทั้งนี้ กองทุนมีนโยบายป้องกันความเสี่ยงจากอัตราแลกเปลี่ยนทั้งจำนวน 
ด้านกองทุนเปิดเค พันธบัตรเกาหลีที่จะเสนอขายในวันที่ 18-24 พ.ค.2553  ประกอบด้วยกองทุนเปิดเค พันธบัตรเกาหลี 1 ปี บีคิว (KKG1YBQ) ขนาดกองทุนกองทุน 3,000 ล้านบาท ระยะเวลาลงทุนประมาณ 1 ปี โอกาสรับผลตอบแทนหลังหักค่าใช้จ่ายกองทุนประมาณ 1.65% ต่อปี  และเพื่อตอบรับความต้องการลงทุนแบบล็อคผลตอบแทนระยะยาว บริษัทเปิดขายกองทุนที่มีระยะเวลาลงทุนมากกว่า 1 ปี คือ กองทุนเปิดเค พันธบัตรเกาหลี 17 เดือน เอฟ (KKG17MF) ขนาดกองทุน 2,000 ล้านบาท ระยะเวลาลงทุนประมาณ 1 ปี 5 เดือน คาดการณ์อัตราผลตอบแทนหลังหักค่าใช้จ่ายที่ 2.00% ต่อปี ทั้งนี้ ทั้ง 2 กองทุนมีนโยบายป้องกันความเสี่ยงจากอัตราแลกเปลี่ยนทั้งจำนวน   
“การลงทุนในพันธบัตรรัฐบาลเกาหลีใต้ยังเป็นทางเลือกที่น่าสนใจ เนื่องจากเศรษฐกิจของเกาหลีใต้ยังมีปัจจัยพื้นฐานที่แข็งแกร่งและมีแนวโน้มที่จะขยายตัวอย่างต่อเนื่อง  ล่าสุดในเดือนเมษายนทุนสำรองเงินตราต่างประเทศของเกาหลีใต้ยังเพิ่มขึ้นถึง 6.54 พันล้านดอลลาร์แตะระดับสูงสุดในรอบ 5 เดือน   ขณะเดียวกันอันดับความน่าเชื่อถือของตราสารยังคงอยู่ในระดับสูง  และประการสำคัญคือ ยังคงให้ผลตอบแทนที่น่าสนใจกว่าพันธบัตรรัฐบาลในประเทศที่มีอายุเท่ากัน  โดยที่ผู้ลงทุนประเภทบุคคลธรรมดาไม่ต้องรับภาระเรื่องภาษีจากผลตอบแทนจากกองทุนอีกด้วย” น.ส.ยุพาวดีกล่าว 
น.ส.ยุพาวดี กล่าวเพิ่มเติมว่า นอกจากกองทุนพันธบัตรเกาหลีทั้ง 2 กองทุนข้างต้นแล้ว เพื่อเป็นทางเลือกเพิ่มเติมสำหรับผู้ลงทุนที่ต้องการทางเลือกลงทุนกับตราสารในประเทศที่มีความเสี่ยงต่ำ และคาดหวังโอกาสรับผลตอบแทนที่น่าสนใจกว่าการฝากเงิน ในช่วงเวลาดังกล่าวบริษัทจะเสนอขายกองทุนตราสารหนี้ในประเทศขนาดกองทุน 3,000 ล้านบาท อีก 1 กองทุน คือ กองทุนเปิดเค   พันธบัตร 3 เดือน เอช (KGB3MH)  โดยกองทุนดังกล่าวเน้นลงทุนในพันธบัตรรัฐบาลไทย  ประมาณการณ์อัตราผลตอบแทนหลังหักค่าใช้จ่ายกองทุนที่ 1.10%  ต่อปี 
ผู้สนใจลงทุนสามารถสอบถามข้อมูลเพิ่มเติมและจองซื้อหน่วยลงทุนในกองทุนเปิดเค ตราสารหนี้ 6 เดือน จี (KFI6MG) กองทุนเปิดเค พันธบัตรเกาหลี 1 ปี บีคิว (KKG1YBQ) กองทุนเปิดเค พันธบัตรเกาหลี 17 เดือน เอฟ (KKG17MF)  และกองทุนเปิดเค   พันธบัตร 3 เดือน เอช (KGB3MH)  ได้ที่ธนาคารกสิกรไทยทุกสาขา หรือ บลจ. กสิกรไทย จำกัด ด้วยเงินลงทุนขั้นต่ำเพียง 10,000 บาท